Source: http://karolveres.szm.com/DEJ/pramene/marcove_zakony_1848.html
Timestamp: 2018-08-19 09:41:33+00:00
Document Index: 13157170

Matched Legal Cases: ['§ 1', '§ 2', '§ 3', '§ 4', 'súd ', '§ 5', '§ 1', '§ 2', '§ 3']

marcove_zakony_1848
Uznesenie uhorského snemu o zrušení poddanstva (18. 3. 1848)
Zákonný článok IX. O zrušení služieb (robôt), dežmy(2) a peňažných platieb, ktoré sa konali a platili na základe urbára a jeho doplňujúcich zmlúv.
Služby (roboty), dežmy a peňažné platby, ktoré sa doteraz konali a platili na základe urbára a na základe jeho doplňujúcich zmlúv, zrušujú sa od vyhlásenia tohto zákona na vecné časy.
§ 1. Zákonodarstvo kladie odškodnenie súkromných zemepánov pod ochranu národnej cti.
§ 2. Jeho veličenstvo prostredníctvom uhorského ministerstva predloží najbližšiemu krajinskému snemu podrobne vypracovaný návrh zákona vo veci odškodnenia súkromných zemepánov tak, aby sa im z verejných prostriedkov plne vyplatila hodnota, ktorá sa rovná doterajším urbariálnym záväzkom.
§ 3.Na takých miestach, kde doteraz nebola vykonaná urbariálna úprava alebo neboli vydelené pasienky, zachováva sa i naďalej doterajšia prax vo veci užívania lesov a pastvy.
§ 4. Panský súd sa zrušuje. Kým sa súdna právomoc všeobecne neusporiada, budú vo veciach civilného práva v skrátených súdnych pokračovaniach v majetkových sporoch tam, kde nie sú zriadené zbory prvej inštancie, vykonávať jeho právomoc slúžni a vo veci trestných a riadnych civilných sporoch stolične súdy.
§ 5. Voči takým zemepánom, ktorí mali k svojmu majetku pripojený urbariát ešte pred vyhlásením tohto zákona, až na ďalšie zákonné opatrenie nemožno vypovedať dlžobné pohľadávky okrem zmeniek pochádzajúcich z obchodných stykov a len pohľadávky vo veci neplatenia zákonom stanovených úrokov od neho vymáhať súdnym konaním.
Zákonný článok XIII. O zrušení cirkevnej dežmy.
Keďže duchovný stav sa zriekol cirkevného desiatku bez každej náhrady, krajinské stavy na vecnú pamäť uzákonia túto obetu položenú na oltár vlasti a súčasne sa v dôsledku tohto zrieknutia uzniesli:
§ 1. Cirkevný desiatok, či bol odvádzaný v naturáliách, alebo miesto poskytovania v hotovosti v prírodninách, a to či bol platený priamo duchovnému stavu alebo nájomcovi, či bol získaný vecnou zmluvou alebo kráľovským darovaním, zrušuje sa na večné časy.
§ 2. Keďže sa zrušenie desiatku dotýka aj príjmov niektorých členov nižšieho duchovenstva a v tomto ohľade bude potrebné v každom prípade postarať sa o ich zaopatrenie, predloží jeho veličenstvo prostredníctvom svojho uhorského ministerstva stavom krajiny vo všeobecnosti návrh zákona vo veci náležitého zaopatrenia nižšieho duchovenstva hociktorého vierovyznania.
§ 3. Ak sa dostal cirkevný desiatok do vlastníctva súkromných rodín, či už na základe vecnej zmluvy alebo kráľovským darovaním, predloží jeho veličenstvo prostredníctvom svojho uhorského ministerstva najbližšiemu krajinskému snemu podrobný návrh zákona na odškodnenie vlastníckych súkromných rodín z verejných prostriedkov.
(1) Marcové zákony sa niekedy uvádzajú ako aprílové zákony.
(2) Naturálne dávky.
Zdroj: Gáczová, A.: Dokumenty k protifeudálnym bojom slovenského ľudu (1113-1848), Vydavateľstvo SAV, Bratislava 1955, ss. 312-313. in Obraz slovenských dejín. Zborník dokumentov k dejinám Slovenska a Slovákov. Jaromír Slušný. Praha 2008